Kruispad vir 9-jarige anemielyer: ‘Ek het dit nie sien kom nie’Gidion du Toit in die hospitaal. (Foto: Verskaf) Die negejarige anemielyer Gidion du Toit was verlede maand oorstelp van vreugde toe daar uiteindelik ’n gepaste beenmurgskenker vir hom gevind is. Dié vreugde is egter gedemp toe Gidion se gesin Woensdagaand voor ŉ kruispad te staan gekom het – ŉ besluit wat lewensbelangrike implikasies vir die seuntjie kan inhou. Tuschka Reynders, Gidion se ma, het Donderdag aan Maroela Media verduidelik hulle weens ŉ komplikasie moes besluit of hulle met die langverwagte beenmurgoorplanting gaan voortgaan of nie, aangesien beide keuses moontlik tot Gidion se dood kan lei. “Ek het dit nie sien kom nie,” het Reynders gesê. Sy vertel dat sy, haar man Kobus en Gidion soos beplan Maandag in Kaapstad aangekom het. Gidion sou voor die tyd voorsorgbehandeling in die hospitaal ontvang tot hy op 18 Oktober eindelik die beenmurgoorplanting sou kry. “Alles het aanvanklik soos beplan verloop.” Sy vertel dat Gidion se dokter egter Woensdag gebel het met die nuus dat Gidion hepatitis opgedoen het as gevolg van die medikasie wat hy voor die oorplanting moes inneem. Hy was ook baie bekommerd aangesien Gidion se ysterlading dubbel so hoog as ’n maand gelede was. Hy het verduidelik dat dié komplikasie haar met ’n keuse los – óf hul gaan voort met die oorplanting óf hulle kanselleer die oorplanting. Reynders vertel sy was verbysterd deur dié nuus. ’n Beenmurgoorplanting is in die stadium die enigste opsie vir herstel en Gidion het eindelik ’n geskikte skenker gekry na talle teleurstellings. Indien sy besluit dat hulle met die oorplanting voortgaan, kan dit moontlik tot lewerversaking vir Gidion lei. “Die medikasie en chemoterapie is baie sleg vir sy lewer en kan lei tot lewerversaking wat tot Gidion se dood kan lei. Die risiko dat sy liggaam die oorplanting verwerp, is ook natuurlik altyd daar,” verduidelik Reynders. Tuschka Reynders, Gidion se ma, by haar seun. Foto: Verskaf) Gaan hulle nié voort met die oorplanting nie, is daar niks meer wat dokters vir Gidion kan doen nie. Sy verduidelik dat dié alternatief beteken dat hy vorentoe moontlik weer spontane breinbloeding kan opdoen en dit miskien nie sal oorleef nie. Hy kan ook infeksie kry of iewers seerkry en doodbloei. “As ons die oorplanting nié doen nie, verloor ons ook die skenker,” sê sy. Sy vertel dat sy ŉ gevoel van magteloosheid en hopeloosheid het. “Ek kan dit nie beskryf nie. Die vrees, angs en onsekerheid.” En dan die tergende vraag: “Neem ek die regte besluit?” Reynders het Gidion se dokters op soek na ’n antwoord begin bel. Party het die konserwatiewe oplossing voorgestel dat hy liefs nie die oorplanting moet kry nie. Ander het weer geglo dat dit werklik sy enigste en laaste opsie is. ’n Spesialis van Cincinnati in Amerika was die deurbraak. Sy het Reynders aangeraai dat sou sy in haar posisie wees, sy beslis die oorplanting sou laat doen. Reynders vertel dat sy vir ’n oomblik moes asemhaal en stil word. Sy en Kobus het uiteindelik om 19:00 Woensdagaand besluit om wel met die oorplanting voort te gaan. “Ek het besluit op my gut feeling. Kom ons gaan voort.” Gidion sal soos beplan is op 18 Oktober sy beenmurgoorplanting ontvang. Die skenker se beenmurg sal op 17 Oktober in Amerika geoes word, waarna dit binne 24 uur per koerier na Suid-Afrika gestuur sal word. Die oorplanting word deur middel van ’n drup gedoen en duur maar twee ure. “Dit was ’n verskriklike besluit, maar vandag is ’n nuwe dag en we got this. Om op te gee is nie ’n opsie nie,” meen Reynders. Maroela Media het vroeër berig Gidion is by geboorte met ’n seldsame genetiese siekte gediagnoseer. Fanconi-anemie is ŉ genetiese siektetoestand wat die beenmurg aanval en uiteindelik daartoe lei dat die beenmurg onder meer nie funksies soos die produsering van witbloedselle, rooibloedselle en plaatjies kan voortsit nie.